sv nds en es da da es da de fr nb sv sv da da da en en en en es en fr en en de en de en de en da pl en en nds sv en da da en da da de ja en zh da sv da sv da en da da da da da da da da da da da da da da da da en it en ko de da it it it it de it en it en ko de da it it it it de it en da da da it da it da da da da da it da en da da da da da da it da da en da da da da it da da da da da da da da it da da da da da da da it da hu da da nb da da it it da da da it da nb es da da da da da it it da da da da it en de da da da de da pt da da da it da da da da da da da da da da da da da da da da da da da da da da da da da da da da da da da da da da sv da it en da da da da sv da it en da da da da da ja en zh nb da da da da da da da sv da da da da da da da da da da en en da da en da da de ja en zh eo
Rom på budget: 12 gratis oplevelser – Nordombord
af Alexander & Victoria | maj 25, 2018 | Europa, Italien | 0 Kommentarer
Det bedste fra romantiske Rom til 0 euro
Hej! Vi er Alexander og Victoria – to københavnere med uanede mængder af rejselyst, som vi deler ud af her på Nordombord. Læs mere om os her.
Rom er evighedens by, og Italiens hovedstad er virkelig evigt populær. Folk fra hele verden strømmer til den smukke by 365 dage om året, og det er med til at presse priserne i vejret.
Priserne på maden fejler dog intet – og det gør kvaliteten bestemt heller ikke! Byens bedste pizzaer og lækreste gelato kan i hvert fald prøves uden at sprænge feriebudgettet.
Til gengæld kan det nemt tømme pengepungen at besøge kendte seværdigheder og museer. Men som overskriften afslører, er der heldigvis også masser af gratis oplevelser i byen – både de kendte og mindre kendte. Vi guider til 12, der ikke kræver en krone.
Nederst i artiklen kan du desuden se vores rejsevideo fra Italien, se alle oplevelserne på et kort og få hjælp til at planlægge din tur til Rom.
Rom er i sandhed et levende museum – og ikke et af de grå, gamle slags.
Overalt står prægtige bygningsværker, der kan dateres hundredvis eller endda tusindvis af år tilbage i tiden.
Få andre byer kan byde på så intakt kunst og farverig historie som Rom.
Hele byen er UNESCO-listet, og noget af det bedste ved Rom er, at byen lige præcis er lille nok til, at man kan gå rundt til alt – men stor nok til at man altid kan opdage noget nyt.
Find et godt sted at bo med vores bedste råd til de hyggeligste, billigste og mest romantiske områder og hoteller i Rom, så du nemt kan komme til alle seværdighederne og oplevelserne.
Selv hvis man ikke går op i Roms gamle historie, kan de fleste alligevel værdsætte nutidens Rom, der bedst forstås gennem romernes umættelige appetit på livet – både med hensyn til kultur, mad og ikke mindst kærlighed.
Så tag din elskede i hånden og gå gennem Roms romantiske gader. Du ved aldrig, hvilke eventyr du kommer ud på!
Her er 12 oplevelser i Rom, vi kan anbefale:
Historien om den præcise oprindelse er sløret, men én ting er sikker: Selv 2.000 år efter Pantheon blev bygget, er den runde kirke en af Roms prægtigste værker, og den imponerer gamle kendere lige så vel som førstegangsbesøgende.
Kirken, som startede ud med at være et tempel, er særdeles velbesøgt, men da vi selv slog et smut forbi midt på dagen, var der stort set ingen kø til at komme ind.
Det runde tag er blevet replikeret af utallige arkitekter i historiens løb, og hullet i midten lader lyset strømme ned til stor beundring for de besøgende.
Den 9-meter brede åbning i loftet af Pantheon er kirkens eneste lyskilde, hvilket gør, at rummet skifter udtryk i takt med solens position på himlen.
Legenden siger, at den der kaster en mønt i Trevi-fontænen, sikrer sig at vende tilbage til Rom en dag.
Måske er det grunden til, at Rom er en af verdens mest besøgte byer – og at fontænen altid er fyldt med både penge og tonsvis af turister.
Det er ikke nødvendigvis her, man skal planlægge at hænge ud en hel eftermiddag, men det kan alligevel anbefales at stikke hovedet forbi og beundre det smukke marmor-springvand.
Kaster man selv en mønt i vandet, kan man glæde sig over, at pengene bliver samlet ind og doneret til velgørenhed.
Hvis man vil opleve fontænen uden mennesker, skal man komme meget tidligt.
Piazza di Trevi, 00187
Den elegante Trevi-fontæne er en af Roms ældste vandkilder.
Colosseo (eller Colosseum som det kaldes på dansk) er en af Roms absolutte højdepunkter, og det afspejles også i, at den enorme bygning besøges af næsten fire millioner mennesker årligt.
Hvis man dukker op tidligt om morgenen, er det muligt at undgå de helt store grupper.
Det koster penge at gå ind i Colosseum, men vi vil argumentere for, at den største oplevelse faktisk fås udefra – og det er helt gratis.
Gå en tur rundt om den ovale bygning for at sætte pris på dens størrelse, og kig ind gennem de åbne søjler for at få et indblik i det imponerende bygningsværk.
Indgangsprisen er 7,5 euro (ca. 56 kroner), hvis man er EU-borger mellem 18 og 25 år, og det er gratis, hvis man er under 18 år. For alle andre koster det 12 euro (ca. 90 kroner). Billetten giver også adgang til Forum Romanum.
Det er gratis for alle at besøge Colosseum den første søndag i måneden.
Piazza del Colosseo, 00184
Colosseum er snart 2.000 år gammel, og bygningen er en af det antikke Roms største gaver til nutiden.
Det er verdens største amfiteater! Colosseum er 189 meter langt, 156 meter bredt og op til 50 meter højt.
Lige ved siden af Colosseum, i midten af Rom, ligger Det Romerske Forum (Forum Romanum).
I flere århundreder lagde området rammerne for livet i Rom; det var her folk mødtes og talte om politik, her der blev handlet, og her der blev holdt store taler såvel som grusomme henrettelser.
Få steder i verden er historien så levende som i Rom – og få steder i Rom er historien så levende som ved Det Romerske Forum.
Man kan betale for at slentre mellem ruinerne (inkluderet i billetprisen for at besøge Colosseum), men man kan også blot nyde dem gratis udefra.
Via della Salara Vecchia, 00186
Forum Romanum set gratis fra gadeplan.
Forum Romanum indefra. Selv om det er flot udefra, er det faktisk indgangsprisen værd at kunne gå rundt blandt de historiske bygninger.
I verdens mindste land ligger verdens mest berømte kirke.
Peterskirken i Vatikanstaten er et mesterværk, der er gratis at besøge, og selvom man ikke er religiøs, bør man beundre de enorme marmorsøjler og de smukke loftsmalerier.
Pro tip: Kom så tidligt som muligt, og helst lige inden kirken åbner. Så undgår du både at vente i kø (som typisk tager to timer midt på dagen!), og du kan se kirken, inden den fyldes af store turistgrupper.
Hvis du kommer forbi onsdag morgen, vil der højst sandsynligt være ekstra mange mennesker på pladsen foran kirken, Piazza San Pietro. Paven holder nemlig audiens (næsten) hver onsdag, og det er yderst populært at høre hans prædiken og modtage hans velsignelser.
Hvis du har 6 euro (ca. 45 kroner) kan vi virkelig anbefale at gå op i kirkens kupel og se udsigten over Vatikanstaten. Vær forberedt på mange trappetrin og til tider trange passager. For at tage en elevator noget af vejen kan man betale 2 euro (ca. 15 kroner) ekstra.
Piazza San Pietro, 00193
Udsigt over Rom fra toppen af Peterskirken.
Efter en tur i Vatikanstaten kan man svinge forbi Castel Sant’Angelo (Engelsborg) og gå over den smukke bro Ponte Sant’Angelo over Tiberen.
6. Den Spanske Trappe
Først var Den Spanske Trappe (eller på italiensk: Scalinata della Trinità dei Monti) bare berømt – og nu er den også blevet berømt for at være berømt.
Folk fra hele verden kommer til Rom for at hænge ud på de veltrådte trappetrin, men pas på. Det kan hurtigt blive en dyr fornøjelse, da der jævnligt bliver givet bøder ud til folk, der nyder en sandwich i solen. Det er tilladt at sidde på trinene, men forbudt at spise.
Trinene er “spanske”, fordi den spanske ambassade ligger lige i nærheden – og den har også givet navn til pladsen, hvor trappen står.
Lidt ironisk er Den Spanske Trappe opført og betalt af en fransk diplomat, og på toppen ligger Trinità dei Monti-kirken, der sjovt nok også er fransk. Længe leve Europa!
Piazza di Spagna, 00187
For enden af Den Spanske Trappe ligger kirken Trinità dei Monti med en af Roms bedste udsigter.
Fortsæt ad en af de smalle gader og træd ud på Piazza Navona, som er en af Roms højest elskede pladser.
I midten ligger springvandet Fontana dei Fiumi, der repræsenterer de fire store floder Nilen, Ganges, Donau og Rio de la Plata, men hele vejen rundt er der ting at se og opleve.
Besøg for eksempel kirken Sant’Agnese in Agone eller se Neptun-statuen Fontana del Nettuno.
Caféerne omkring pladsen er lidt dyre, men det koster ingenting blot at hænge ud og nyde det blandede show af springvand, turister, malere og gademusikanter med smukke barokke bygninger i baggrunden.
Julemarkedet skulle være et af byens bedre. Hvis du skal til Rom i juletiden, kan vi anbefale dig at læse denne (engelske) guide til de bedste julemarkeder i Rom.
8. Terrazza del Gianicolo
Fra Gianicolo Hill er der panoramaudsigt over hele Roms historiske centrum, og særligt Victor Emanuel-monumentet træder frem i horisonten.
Det er en lille gåtur at komme hele vejen op til Piazzale Giuseppe Garibaldi, hvorfra den bedste udsigt fås.
Mister man pusten kan man glæde sig over, at der ikke er langt til de gode pizzaer og is i Trastevere bagefter.
Piazzale Giuseppe Garibaldi, 00165
Den skønne udsigt fra Gianicolo Hill.
Victor Emanuel-monumentet på Piazzale Giuseppe Garibaldi.
9. Largo di Torre Argentina
Midt i byen kan man finde en stor plads med ruiner, men det er ikke et hvilket som helst arkæologisk område – her skal de katteglade sørge for at komme forbi.
Hvis man kigger nærmere på ruinerne ved Torre Argentina, vil man nemlig opdage, at tilsyneladende ejerløse katte ligger og soler sig på trapper og søjler.
I 44 f.Kr. blev den berygtede Julius Cæsar myrdet her – i dag tager frivillige sig af de ca. 250 katte, der kalder ruinerne for deres hjem.
Torre Argentina Cat Sanctuary er gratis at besøge, og her er det muligt at komme lidt tættere på kattene. Donationer til arbejdet med at fodre, beskytte og sterilisere kattene værdsættes højt.
Ps. Selv hvis man ikke er katteglad, er ruinerne et interessant syn.
Largo di Torre Argentina, 00186
Når Roms gader bliver for varme, søger mange lokale mod Villa Borghese; en af byens største parker.
Villa Borghese har fine blomster, masser af skyggefulde hjørner, store områder til fri leg, gode stier og ikke mindst det fremragende kunstmuseum Borghese Gallery.
Roms zoologiske have, Bioparco, ligger også i parken og kan særligt anbefales, hvis man har børn med.
I parkens vestligste ende ligger Terazza del Pincio, hvorfra der er en skøn udsigt over den romerske plads Piazza del Popolo.
11. Campo de’ Fiori
Gademarkedet Campo de’ Fiori lokker folk til fra nær og fjern med duften af frugt, friskbagt brød, nyplukkede blomster – og alskens andre delikatesser som urter, oste og nødder.
Køb for eksempel et stort stykke Parmigiano Reggiano med hjem (hvis du altså kan lade være med at spise den med det samme!).
Om natten forvandler pladsen sig til et mødested for unge og gamle, der nyder livet med vin på udendørscaféerne, pasta på restauranterne og musik fra natklubberne.
Piazza Campo de’ Fiori, 00186
Piazza Campo de’ Fiori om søndagen – den eneste dag på ugen der ikke er madmarked.
Et af Roms bedste steder at nyde solnedgangen er Parco Savello, også kendt som Giardino degli Aranci (den orange have), der ligger på den berømte Aventinerhøj.
Man kommer ikke til at være alene, men til gengæld bliver udsigten over byen og Peterskirken i det fjerne ikke meget bedre.
Tag plads ved kanten og lad dig fortrylle af Roms lys og romantik.
Via di Santa Sabina, 00153
Solnedgangsromantik i Parco Savello på Aventinerhøjen.
Mangler du mere inspiration, så tag et kig på vores rejsevideo fra Italien, hvor flere af oplevelserne fra Rom indgår.
Find de oplevelser vi har skrevet om i artiklen på kortet herunder. Klik på ikonet øverst til venstre for at se en oversigt.
Skal du til Rom?
Nu hvor du ved, hvordan du får mange af de største oplevelser i Rom uden at betale en krone, kan du i stedet øge madbudgettet – eksempelvis med nogle af byens bedste pizzaer og is.
Vi har skrevet om begge dele, og du kan læse om vores jagt på Roms bedste pizza her eller blive is-inspireret i vores gelato-guide.
Hvis du mangler mere inspiration til oplevelser i Rom, kan vi anbefale denne tre-dages rejseplan til byen (engelsk guide).
Efter du har oplevet (og spist dig gennem) Rom, kan vi anbefale at tage nordpå til kulturrige Milano og Bergamo – eller sydpå til sprudlende Napoli, hvorfra man kan bruge en dag på at besøge vulkanen Vesuv og ruinbyen Pompeji eller sejle til den pastelfarvede ø Procida.
Flybilletter til Rom behøver heldigvis ikke at koste en formue, og du kan bruge vores reklamelink (hvad er det?) nedenunder til at finde de billigste billetter:
Find de billigste flybilletter fra København til Rom på Momondo.
Rejser du fra Jylland? Find de billigste flybilletter fra Billund til Rom på Momondo.
Som mange andre storbyer er Rom desværre ikke helt billig at overnatte i. Derfor kan det ofte betale sig at være ude i god tid med at booke overnatninger i byen.
Vi har skrevet en guide til hvor man skal bo i Rom med de bedste områder og hoteller, så du kan finde det bedste sted at bo på din ferie.
Du kan også bruge vores reklamelink herunder for at finde de bedste (og billigste) hoteller i byen:
Søg efter hoteller i Rom på Hotels.com ved at klikke her.
Du kan også kigge efter et værelse eller en lejlighed på Airbnb. Hvis du aldrig har prøvet det før, kan vi anbefale at læse vores komplette guide til Airbnb for nybegyndere.
Vi håber, at artiklen kunne bruges
Skriv endelig til os i kommentarerne nedenunder, hvis du har nogle spørgsmål omkring oplevelser i Rom (eller hvad som helst andet i byen!) – så gør vi vores bedste for at besvare dem hurtigst muligt.
Vil du også hjælpe os?
Vi vil sætte stor pris på, hvis du vil bruge vores reklamelinks til at søge efter flybilletter på Momondo, booke overnatning på Hotels.com, shoppe på Amazon eller tilmelde dig Airbnb.
Det giver nemlig en lille kommission, som hjælper os med at drive Nordombord, uden at det koster dig noget ekstra.
Du kan også følge os på Facebook og Instagram samt tilmelde dig vores nyhedsbrev længere nede på siden for at modtage flere rejseråd og tips.
Tusind tak, og rigtig god tur!
14 eksperttips til at finde de billigste flybilletter Sådan finder du de bedste priser og sparer penge på rejser til hele verden
Jagten på Roms bedste pizza Pizzaer og slices fra 10 ægte italienske pizzeriaer
Gelato-guide: 13 lækre is i Rom Billeder og beskrivelser fra nogle af de bedste isbarer i Rom
Hold budgettet nede: 14 gode råd til at rejse billigt At rejse er ikke kun for de rige!
Artiklen er skrevet af Alexander & Victoria den 25. maj 2018.
Indsend Kommentar Annuller svar
Din e-mailadresse vil ikke blive publiceret. Krævede felter er markeret med *
Gem mit navn, mail og websted i denne browser til næste gang jeg kommenterer.
Giv mig besked mig via email når der bliver svaret på min kommentar.
Indsend Kommentar Annuller svar
Din e-mailadresse vil ikke blive publiceret. Krævede felter er markeret med *
Gem mit navn, mail og websted i denne browser til næste gang jeg kommenterer.
Giv mig besked mig via email når der bliver svaret på min kommentar.
Vil du med om bord?
Tilmeld dig vores nyhedsbrev og få de nyeste artikler med inspiration og rejseråd leveret direkte i indbakken ♡
Følg med på vores sociale medier
Om Alex & Victoria
Siden vi mødtes i 2010, har vi elsket at rejse. I dag lever vi som digitale nomader.
Nordombord er til for at inspirere og guide danske rejsende til at opdage, udforske og nyde vores vidunderlige verden – på en ansvarlig og bæredygtig måde.
Læs mere om os her.
Hvor længe skal man bo samme sted som digital nomade? (Vores erfaring & bedste tips)
Rejseguide til Seychellerne: Alt hvad du skal vide om drømmeturen til ø-paradiset
Hvor skal man bo på Seychellerne? De bedste hoteller på Mahé, Praslin & La Digue
Nordtyskland: 3 dage i Büsum ved Vadehavet & Bad Segeberg
Slesvig-Holsten rejseguide: Oplevelser og seværdigheder i den nordtyske delstat
Fuerteventura rejseguide: 21 bedste oplevelser og seværdigheder på den kanariske vulkanø
(Vis alle seneste artikler)
Hvad er minimalisme? Fordele ved en minimalistisk livsstil & 15 tips til at leve simpelt
Hvad har vi i kameratasken? Det bedste udstyr til foto og video på rejsen
26 måder du kan tjene penge online som digital nomade
Stor madguide til Malmø i Sverige: De bedste restauranter og caféer
Rejseguide til Møn: 10 bedste oplevelser og seværdigheder
14 eksperttips til at finde de billigste flybilletter